潘用潘笛吹奏優美嘅曲調時，眾神都會聚喺尼羅河邊聽。誰知一隻叫「泰風」（Typhon）嘅怪物突然出現，佢嘅恐怖叫聲嚇窒所有天神（包括潘在內），潘喺失魂落魄之下，想變做魚遊走，但只將下半身變做魚尾，而上半身就維持不變。傳說宙斯覺得潘嗰陣嘅樣幾好笑，於是將佢嗰個滑稽形象搬咗上天，咁就成為咗摩羯座而家呢個形象。